डॉ. नामवर सिंह उन्हीं को ठीक-ठाक दलित साहित्यकार मानते हैं, जो ब्राह्मणी-सामंतवाद का प्रत्यक्ष या परोक्ष पोषण करता हो। उन्होंने ओमप्रकाश वाल्मीकि का उदाहरण भी दिया है। इसका एक दीगर हेतु है। वह यह कि वाल्मीकि की कहानियों में दलित पात्रों को मरवा देना, उनके घुटने टिकवा देना, उन्हें पागल करा देना, उनसे मंदिर बनावा कर पुजारी द्वारा अपमानित कराना, हाथ पर तपे लोहे की सुर्ख कुश रखवा कर बेरहमी करवाना, वाल्मीकि जाति से इतर दलित जाति को निशाना बना कर लिखना, दलित स्त्री को कुलटा रूपापित करना जैसे भाव हैं। ये चातुर्वर्ण्यव्यवस्था का मर्म है, जो उनकी कहानियों का खाद-पानी है। डॉ. नामवर सिंह अपने लेख में दोमुंही बात करते हैं। साक्षात्कार के पृष्ठ 60 पर वे दलित साहित्य की चर्चा में ओमप्रकाश वाल्मीकि को ठीक-ठाक लेखक कहते हैं, लेकिन पृष्ठ 61 पर वे अपनी बात से फिर जाते हैं। ''हम तो हिन्दी की सभी कहानियों को एक समझ कर पढ़ते हैं। लिखने वाला कौन है, हम उसका नाम नहीं देखते।''